Адла́н Абу́евич Вара́ев (1962 шеран 2 январь, Садови, Соьлжа-ГӀалин кӀошт, Нохчийн Республика, РСФСР, ССРС) — нохчийн паргӀата кепар латаран ССРС а, Европин а, дуьненан а чемпион, ССРС Сийлахь спортан говзанча, Олимпиадан дато совгӀатхо.

Биографи
Адлан Абуевич Вараев вина Соьлжа-ГӀалин кӀоштан Садови юртахь. Иза лата Ӏама волавелира шен воккха ваша Вахид бахьнехь. Цуьнан хьалхара тренер вара Дэги Багаев.

1985 шарахь цо ССРС чемпионатехь борзан мидал йаьккхира. 1986 шарахь цо толамаш беккхира ССРС а, Европин а чемпионаташкахь, дато Мидалш йаьккхира Дика Ӏалашон ловзарашкахь а, дуьненан чемпионатехь а. И кхиамаш бахьнехь цунна йелира ССРС Сийлахь спортан говзанчан цӀе. 1987 шарахь иза хилира ССРС а, Европин а, дуьненан а чемпион. 1988 шарахь иза йуха а хилира Европин чемпион. Олимпиадехь цо дато мидал йаьккхира суьдхойш цунна дуьхьала хиларна бахьнехь.

1990 шарахь цо йаьккхира борзан мидал Дика Ӏалашон ловзарашкахь а, дато мидал Российн чемпионатехь а, 1992 шарахь — борзан мидал СНГ чемпионатехь а.

1996 шарахь Адлан Вараев хилира «Российн Сийлахь тренер». Цуьнан шиъ лакхара образовани йу. 1989 шарахь цо чекхйаьккхира Нохчийн хьехархойн институтан физкультуран факультет, 1998 шарахь — физкультуран тӀеман факультет. Тахана иза ву Российн паргӀата кепар латаран гулйина тобанан коьрта тренер а, Российн спортан латаран Федерацин 1-ра вице-президент (иза ву паргӀата кепар латарах жоп луш).

Пачхьалкхан совгӀаташ
Мидал «За трудовую доблесть» (шозза)
Орденан мидал «За заслуги перед Отечеством» II даржан
Вараев, Адлан Абуевич